23. nóvember 2019 Sex af tólf stærstu sveitarfélögum landsins hyggjast lækka álagningarhlutfall fasteignaskatts á atvinnuhúsnæði , samkvæmt framlögðum frumvörpum til fjárhagsáætlana eins og þau líta út eftir fyrri umræðu í sveitarstjórn . Sjö sveitarfélög hyggjast lækka álagningarhlutfall á íbúðarhúsnæði . Þrátt fyrir lækkanir álagningarhlutfallsins er lítið um að fasteignaskattur lækki í raun eða minna en það 2,5% mark sem Samband íslenskra sveitarfélaga beindi til sveitarfélaganna við gerð kjarasamninga í vor að halda gjaldahækkunum innan við . Breytingar á álagningarhlutfalli og skattbyrði í þessum 12 sveitarfélögum má sjá í töflunni hér að ofan . Upplýsingar úr töflunni birtast einnig í Morgunblaðinu í dag . Eins og sjá má er Akraneskaupstaður eina sveitarfélagið sem beinlínis lækkar tekjur sínar af fasteignaskatti á atvinnuhúsnæði á milli ára . Í sumum sveitarfélögum sem lækka skattprósentuna lítið eitt verður hækkun skattbyrði engu að síður drjúg , vegna mikilla hækkana fasteignamats . Í Mosfellsbæ stefnir þannig í tæplega 14% hækkun fasteignaskatta af atvinnuhúsnæði þrátt fyrir breytingu á álagningarprósentu . Í Garðabæ stefnir í 11,7% hækkun ef ekkert verður að gert , en meirihluti bæjarstjórnar hefur boðað að álagningarhlutföll verði endurskoðuð á milli umræðna . Átta af tólf hafa lækkaðFélag atvinnurekenda hóf baráttu gegn gegndarlausum hækkunum á fasteignasköttum á atvinnuhúsnæði árið 2016 og hefur síðan sent sveitarfélögum , þar sem aðildarfyrirtæki félagsins starfa , fjölda erinda og áskorana um lækkun á álagningarhlutfalli fasteignaskatts til að mæta fordæmalausum hækkunum fasteignamatsins . Árangurinn má sjá í neðri töflunni . Átta sveitarfélög af tólf hafa lækkað álagningarprósentuna . Mesta breytingin hefur orðið í Hafnarfirði og á Akranesi , þar sem álagningarhlutfallið hefur lækkað úr 1,65% í 1,4% . Bæði þessi sveitarfélög hafa einsett sér að laða að sér fyrirtæki . Sem fyrr vekur athygli algjört aðgerðaleysi Reykjavíkurborgar , þar sem meirihluta skrifstofu - og verslunarhúsnæðis í landinu er að finna . Borgin hefur allan tímann haldið fasteignaskatti á fyrirtæki í lögbundnu hámarki . Vestmannaeyjabær hækkaði skattinn upp í hámarkið árið 2017 en hyggst nú lækka hann að nýju . Seltjarnarnes hefur ekki hreyft skatthlutfallið en á það er að líta að það er það lægsta í stóru sveitarfélögunum . Fjarðabyggð hefur heldur ekki séð ástæðu til að breyta álagningarhlutfallinu . FA , Húseigendafélagið og Landssamband eldri borgara sendu fyrr í vikunni frá sér áskorun til sveitarfélaganna um að gera það sem gera þarf , nú á milli umræðna um fjárhagsáætlanir , til að hækkun skattbyrði verði ekki meiri en 2,5% .